[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.10.2007

COM(2007) 641 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για το μέλλον των σχέσεων μεταξύ Ευρωπαϊκής Ένωσης και Δημοκρατίας του Πράσινου Ακρωτηρίου [SEC(2007) 1415]

1. ΕΙΣΑΓΩΓΗ

Κατά την πρόσφατη χρονική περίοδο, η κυβέρνηση και η κοινωνία των πολιτών του Πράσινου Ακρωτηρίου εξεδήλωσαν επανειλημμένα την επιθυμία οι σχέσεις του Πράσινου Ακρωτηρίου και της Ευρωπαϊκής Ένωσης να εξελιχθούν προς μια «ειδική εταιρική σχέση».

Το Πράσινο Ακρωτήριο ταυτίζεται όλο και περισσότερο με μια λογική προσέγγιση με την Ευρωπαϊκή Ένωση, ειδικότερα με τις ιδιαίτερα απομακρυσμένες περιφέρειες (ΙΑΠ) της Ευρωπαϊκής Ένωσης του Βορείου Ατλαντικού. Ουσιαστικά, το Πράσινο Ακρωτήριο και οι ευρωπαϊκές νήσοι των Αζορών, της Μαδέρας και των Καναρίων αποτελούν το σύνολο των νήσων που αποκαλούνται Μακαρονησία, οι οποίες συνδέονταν ανέκαθεν με ιστορικούς πολιτισμικούς και γλωσσικούς δεσμούς, καθώς και με δεσμούς παραπληρωματικότητας που χαρακτηρίζουν ακόμη και σήμερα τις σχέσεις τους και τη συνεργασία τους.

Ο προσανατολισμός αυτός αντλεί τις πηγές του στην αρχαία και πρόσφατη ιστορία του Πράσινου Ακρωτηρίου και της Ευρώπης, που χαρακτηρίζεται από στενούς ανθρώπινους και πολιτισμικούς δεσμούς, καθώς και από την κοινή εμπειρία σημαντικών γεγονότων και ισχυρών κοινών κοινωνικοπολιτικών αξιών. Η Κοινότητα του Πράσινου Ακρωτηρίου συστάθηκε ουσιαστικά κατά τον τρόπο αυτό, με τη δημιουργία άρρηκτων ιστορικών, ανθρώπινων, θρησκευτικών, γλωσσικών και πολιτισμικών δεσμών με την Ευρώπη. Ουσιαστικά, η κοινωνία του Πράσινου Ακρωτηρίου προκύπτει από τη συγχώνευση ευρωπαϊκών και αφρικανικών λαών και από τον διάλογο μεταξύ των αντίστοιχων πολιτισμικών τους στοιχείων. Το Πράσινο Ακρωτήριο υπεραμύνεται επίσης των αξιών της δημοκρατίας, της προάσπισης των ανθρωπίνων δικαιωμάτων και της χρηστής πολιτικής και οικονομικής διακυβέρνησης, καθώς και των εγγυήσεων που παρέχει το κράτος δικαίου που ισχύει στη χώρα αυτή, αλλά επιζητεί και την προώθηση της ειρήνης, της ασφάλειας, την καταπολέμηση της τρομοκρατίας και του οργανωμένου εγκλήματος. Πρόκειται εν τέλει για τη φυσική τάση του Πράσινου Ακρωτηρίου να λειτουργεί ως γέφυρα μεταξύ της Αφρικανικής, Ευρωπαϊκής και Αμερικανικής Ηπείρου, παράγοντας-κλειδί γύρω από τον οποίο η Ευρώπη και το Πράσινο Ακρωτήριο διεκδικούν κοινά συμφέροντα και αντιμετωπίζουν κοινές προκλήσεις.

Η προσέγγιση του Πράσινου Ακρωτηρίου με την Ευρωπαϊκή Ένωση έχει ως στόχο ειδικότερα να εντατικοποιήσει τις σχέσεις και τον βαθμό ολοκλήρωσης μεταξύ των ΙΑΠ και της χώρας αυτής. Εξάλλου, το Πράσινο Ακρωτήριο έχει από κοινού με την Ευρωπαϊκή Ένωση πολλές στρατηγικές προτεραιότητες, ιδίως όσον αφορά ορισμένα θέματα ασφάλειας, όπως η καταπολέμηση του λαθρεμπορίου (ναρκωτικών, παράνομης μετανάστευσης, μεταξύ άλλων). Στο πλαίσιο αυτό, το Πράσινο Ακρωτήριο καλείται να καταστεί εταίρος μιας στενής αστυνομικής και δικαστικής συνεργασίας με την Ευρώπη. Λόγω της γεωγραφικής του θέσης, η χώρα μπορεί να συμβάλει ουσιαστικά στην καταπολέμηση του λαθρεμπορίου και καθιστά το άνοιγμά της σε θέματα ασφάλειας ένα από τα βασικά πλεονεκτήματα στο πλαίσιο των προσπαθειών της να προσεγγίσει την ΕΕ.

Η ειδική εταιρική σχέση έχει έτσι ως στόχο την ενίσχυση της συμφωνίας και της σύγκλισης πολιτικών μεταξύ των δύο μερών, και επιτρέπει να προστεθεί ένα πλαίσιο αμοιβαίων συμφερόντων στην παραδοσιακή σχέση πάροχου-αποδέκτη.

2. Η ΕΝΝΟΙΑ ΤΗΣ «ΕΙΔΙΚΗΣ ΕΤΑΙΡΙΚΗΣ ΣΧΕΣΗΣ ΕΕ/ΠΑ»

Η ειδική εταιρική σχέση αντιπροσωπεύει πολιτικό διάβημα που υπερβαίνει την απλή σχέση πάροχου-αποδέκτη, ανταποκρινόμενη έτσι σε άλλα αμοιβαία συμφέροντα σε θέματα ασφάλειας και ανάπτυξης. Εντάσσεται στο πλαίσιο της εφαρμογής της συμφωνίας του Κοτονού της οποίας έχει ως στόχο την εκμετάλλευση όλων των δυνατοτήτων που επιτρέπουν τον προσδιορισμό ενός νέου προτύπου συνεργασίας ΕΕ/ΠΑ.

Η ειδική εταιρική σχέση ΕΕ/ΠΑ δεν μπορεί σε καμία περίπτωση να αποτελέσει εναλλακτική λύση της συμφωνίας του Κοτονού. Έχει αντίθετα ως στόχο τη σύσφιξη και διεύρυνση της συνεργασίας μεταξύ των δύο μερών.

Το Πράσινο Ακρωτήριο επιθυμεί να υπερβεί το πλαίσιο των υφισταμένων σχέσεων για να φθάσει μια σημαντικά στενή συνεργασία, με προτεραιότητα στην προσέγγιση με τις ΙΑΠ, καθώς και πρόσβασης στην εσωτερική αγορά. Στο πλαίσιο αυτό, και λαμβανομένων υπόψη των δημιουργούμενων κινδύνων που καθιστούν προφανείς τις κοινές προκλήσεις, προβλέπεται ότι το Πράσινο Ακρωτήριο θα συμμετάσχει σταδιακά σε ορισμένες πολιτικές και προγράμματα της ΕΕ, ιδίως στους τομείς που καλύπτει το σχέδιο δράσης.

3. ΠΡΟΣΕΓΓΙΣΗ ΤΗΣ ΕΙΔΙΚΗΣ ΕΤΑΙΡΙΚΗΣ ΣΧΕΣΗΣ ΕΕ/ΠΑ

Η επιλεγείσα προσέγγιση υπακούει σε μια καινοτόμο, ρεαλιστική, προοδευτική και συμπληρωματική δυναμική, στοιχεία κλειδιά της ειδικής εταιρικής σχέσης:

4. Πολιτική προσέγγιση: Η ειδική εταιρική σχέση έχει ως στόχο την ενίσχυση ενός ανοιχτού, εποικοδομητικού και ρεαλιστικού διαλόγου που πρέπει να υλοποιηθεί με συγκεκριμένες δράσεις που αποτελούν την ίδια την ουσία της ειδικής εταιρικής σχέσης.

Προβλέπεται ότι το συνολικό στρατηγικό πλαίσιο της ειδικής εταιρικής σχέσης θα αντιπροσωπεύεται από ένα σχέδιο δράσης που θα καλύψει τις προβλεπόμενες από τη διαδικασία ανάπτυξης της ειδικής εταιρικής σχέσης προτεραιότητες και θα ενσωματώσει τα παραδοσιακά μέσα συνεργασίας που προβλέπει η συμφωνία του Κοτονού.

5. Προσέγγιση συμπληρωματικότητας: Η ειδική εταιρική σχέση αναζητά μορφές συνεργασίας που να μπορούν να συμπληρώνουν και να ενισχύουν τις παραδοσιακές δράσεις που έχουν τεθεί σε εφαρμογή μέχρι σήμερα, στο πλαίσιο της συμφωνίας του Κοτονού. Το έγγραφο στρατηγικής ανά χώρα και το εθνικό ενδεικτικό πρόγραμμα του 10ου ΕΤΑ θα αντικατοπτρίζουν την «προσέγγιση ειδικής εταιρικής σχέσης». Εξάλλου, θα χρησιμοποιηθούν και άλλα μέσα για να στηρίξουν την ειδική εταιρική σχέση, όπως το ΕΤΠΑ, στο πλαίσιο της συνεργασίας με τις ΙΑΠ, τα θεματικά και άλλα κονδύλια του προϋπολογισμού τα οποία διαχειρίζεται η Επιτροπή, καθώς και η εταιρική σχέση ΕΕ – Αφρικής για τις υποδομές μεταξύ άλλων.

6. Προοδευτική προσέγγιση: Παρέχεται προτεραιότητα στην προώθηση μιας εξελικτικής διαδικασίας, μιας σειράς συγκεκριμένων δραστηριοτήτων συνεργασίας, νέων και συμπληρωματικών της σημερινής, στο πλαίσιο της καταπολέμησης της φτώχειας. Οι δραστηριότητες αυτές θα προσθέσουν μια βαθύτερη διάσταση στις σχέσεις ΕΕ/ΠΑ. Το σχέδιο δράσης θα είναι ελαστικό και ρυθμιζόμενο, κατά τρόπο που να μπορεί προοδευτικά να προσαρμοστεί στην εξέλιξη της χώρας και στις σχέσεις της με την Ευρωπαϊκή Ένωση και τις τρίτες χώρες.

7. Προσέγγιση προσαρτημένη στις αρχές της χρηστής διακυβέρνησης : Το υψηλό επίπεδο διακυβέρνησης που έχει επιτύχει το Πράσινο Ακρωτήριο αποτελεί τη βάση της ειδικής εταιρικής σχέσης. Η πραγματοποίηση περαιτέρω προόδων στον τομέα αυτό αποτελεί έναν από τους πυλώνες της, σε συνάρτηση με την προτεραιότητα που η Ευρωπαϊκή Ένωση και το Πράσινο Ακρωτήριο αποδίδουν στα θέματα διακυβέρνησης.

8. Προσέγγιση περιφερειακής ολοκλήρωσης: Η ειδική εταιρική σχέση έχει ως στόχο, τηρουμένων των ιδιομορφιών του Πράσινου Ακρωτηρίου, να αξιοποιήσει τον στόχο της προσέγγισης μεταξύ ΙΑΠ και της υπόλοιπης ΕΕ, συσφίγγοντας τις σχέσεις με τη δυτικοαφρικανική υποπεριφέρεια, καθώς και στο πλαίσιο της ECOWAS (Οικονομικής κοινότητας των δυτικοαφρικανικών κρατών).

9. Προσέγγιση σύγκλισης όσον αφορά τους ευρωπαϊκούς κανόνες και πρότυπα : Η σύγκλιση αυτή θα έχει ως αποτέλεσμα να διευκολύνει την προοδευτική προσέγγιση με την ΕΕ και τις ΙΑΠ ειδικότερα, και να ενισχύσει τα συγκριτικά πλεονεκτήματα της χώρας.

10. ΝΕΕΣ ΠΡΟΟΠΤΙΚΕΣ ΕΤΑΙΡΙΚΗΣ ΣΧΕΣΗΣ

Η ειδική εταιρική σχέση παρέχει ιδίως τις ακόλουθες προοπτικές :

- Μια εκ νέου αξιοποίηση του εύρους και της έντασης της πολιτικής συνεργασίας,

- μια σύσφιξη των οικονομικών και εμπορικών σχέσεων που θα διευρυνθούν προοδευτικά ώστε να δημιουργηθούν ευνοϊκοί όροι για την ανάπτυξη του ιδιωτικού οικονομικού τομέα και την ανάπτυξη των επενδύσεων και των εξαγωγών,

- τη σύγκλιση της νομοθεσίας και των οικονομικών και τεχνικών κανονιστικών διατάξεων, μεταξύ του Πράσινου Ακρωτηρίου και της ΕΕ, που συνεπάγονται το αμοιβαίο άνοιγμα των οικονομιών, συμπεριλαμβανομένης ειδικότερα και της συνεχούς μείωσης των εμπορικών φραγμών ακόμα και με τις χώρες της περιοχής, παράλληλα με την αναβάθμιση της οικονομίας και την αύξηση της ανταγωνιστικότητας,

- την προοπτική της υπέρβασης του πλαισίου των υφισταμένων σχέσεων με σκοπό την επίτευξη μιας αρκετά στενής συνεργασίας, με προτεραιότητα την προσέγγιση με τις ΙΑΠ, την παροχή επίσης στο Πράσινο Ακρωτήριο πρόσβασης στην εσωτερική αγορά, καθώς και της δυνατότητας να λαμβάνει σταδιακά μέρος σε ορισμένες πολιτικές και σε προγράμματα της ΕΕ, ιδίως στους τομείς που καλύπτονται από το σχέδιο δράσης,

- την ενίσχυση της διοικητικής και δικαστικής συνεργασίας,

- τη συστηματική δημιουργία δικτύων πληροφόρησης και κοινών βάσεων δεδομένων, προώθηση των δραστηριοτήτων ανταλλαγής και αδελφοποίησης με σκοπό την προσέγγιση των νόμων, κανονισμών, κανόνων και πρακτικών του Πράσινου Ακρωτηρίου με το κοινοτικό κεκτημένο, σε όλους τους τομείς που καλύπτονται από το σχέδιο δράσης.

- ΔΟΜΗ ΤΟΥ ΣΧΕΔΙΟΥ ΔΡΑΣΗΣ ΓΙΑ ΤΗΝ ΕΙΔΙΚΗ ΕΤΑΙΡΙΚΗ ΣΧΕΣΗ

Το σχέδιο δράσης για την ειδική εταιρική σχέση διαρθρώνεται γύρω από τους ακόλουθους άξονες:

11. Χρηστή διακυβέρνηση

Το πρόγραμμα θα βασίζεται στις πολιτικές διακυβέρνησης που ακολουθεί η κυβέρνηση και θα αφορά μεταξύ άλλων, τον πίνακα των δεσμεύσεων που προσαρτώνται στο προαναφερθέν έγγραφο στρατηγικής ανά χώρα (σημείο 3.2).

Στο πλαίσιο αυτό, θα αποδοθεί ιδιαίτερη μεταξύ άλλων σημασία, στην παγίωση και εμβάθυνση της δημοκρατίας, του κράτους δικαίου και της συμμετοχής της κοινωνίας των πολιτών στον πολιτικό βίο της χώρας. Θα συνεχιστεί η ενίσχυση του πολιτικού διαλόγου και της συνεργασίας, ιδίως όσον αφορά τη δημοκρατία και τα ανθρώπινα δικαιώματα.

Θα δοθεί ιδιαίτερη προσοχή στα δικαιώματα των παιδιών και των γυναικών, στην ένταξη των νομίμων μεταναστών και στην καταπολέμηση της οικιακής βίας. Η κυβέρνηση θα συνεχίσει τη μεταρρύθμιση του τομέα της δικαιοσύνης και θα εφαρμόσει ένα εθνικό πλαίσιο καταπολέμησης της διαφοράς.

Η μεταρρύθμιση των δημοσίων οικονομικών θα συνεχιστεί, καθώς και η μεταρρύθμιση και η ενίσχυση των ικανοτήτων της δημόσιας διοίκησης, συμπεριλαμβανομένου και του στατιστικού τομέα. Η κυβέρνηση θα συνεχίσει την ανάληψη πρωτοβουλιών με στόχο τη βελτίωση του επιχειρηματικού περιβάλλοντος, της κοινωνικής διακυβέρνησης και της χρηστής διαχείρισης των φυσικών πόρων.

12. Ασφάλεια/σταθερότητα

Ο πυλώνας αυτός θα περιλαμβάνει κυρίως τις ακόλουθες πτυχές: Την ασφάλεια και την καταπολέμηση του οργανωμένου διεθνικού εγκλήματος (συνεργασία για την καταπολέμηση της τρομοκρατίας, της εμπορίας ανθρωπίνων όντων και της εμπορίας μεταναστών, της λαθρεμπορίας ναρκωτικών και όπλων, της νομιμοποίησης παρανόμων εσόδων) λαμβανομένου υπόψη του σεβασμού των ανθρωπίνων δικαιωμάτων, την αποτελεσματική διαχείριση των μεταναστευτικών ρευμάτων, συμπεριλαμβανομένης και της μεγαλύτερης συνεισφοράς των υπηκόων του Πράσινου Ακρωτηρίου της διασποράς στην ανάπτυξη της χώρας (μεταφορά μεταναστών), την καταπολέμηση των παράνομων ρευμάτων και τη ναυτική ασφάλεια.

Από τη φύση τους, οι δράσεις που συνεχίζονται στο πλαίσιο του πυλώνα αυτού μπορούν να οργανωθούν και πραγματοποιηθούν μόνο σε διασυνοριακή και περιφερειακή βάση, ιδίως μέσω της προσέγγισης με τις ΙΑΠ στο πλαίσιο της ειδικής εταιρικής σχέσης.

13. Περιφερειακή ολοκλήρωση

14. Σε επίπεδο ΙΑΠ, η ολοκλήρωση του χώρου της Μακαρονησίας, για την καλύτερη διάρθρωση και αύξηση του δυναμισμού και της ανταγωνιστικότητάς της, τείνει προς την κατεύθυνση της πολιτικής της «ευρείας γειτονίας». Θα πρέπει έτσι να ενθαρρυνθούν όλα τα μέτρα που έχουν ως στόχο την εντατικοποίηση των σχέσεων μεταξύ των ΙΑΠ και του Πράσινου Ακρωτηρίου σε όλους τους τομείς που καλύπτονται από το σχέδιο δράσης, ιδίως την αυξημένη συμμετοχή του Πράσινου Ακρωτηρίου στο πρόγραμμα διεθνικής συνεργασίας Μαδέρας, Αζορών, Καναρίων, (MAC) 2007-2013, καθώς και στους μηχανισμούς και αρχές διαβούλευσης και συνεργασίας που προβλέπονται στο πλαίσιο των ΙΑΠ.

15. Σε επίπεδο Δυτικής Αφρικής:

16. η εξέταση, από κοινού με την Επιτροπή και την ECOWAS, των δυνατοτήτων να ληφθούν υπόψη οι ιδιομορφίες του Πράσινου Ακρωτηρίου, στο πλαίσιο της συμφωνίας οικονομικής συνεργασίας (ΣΟΣ),

17. στο μέτρο του δυνατού, να ληφθεί αποτελεσματικά υπόψη το Πράσινο Ακρωτήριο στη χρησιμοποίηση των πόρων των ενδεικτικών περιφερειακών προγραμμάτων (ΕΠΠ) του ΕΤΑ, όσον αφορά τη Δυτική Αφρική.

Στο διττό αυτό πλαίσιο θα αποδοθεί ιδιαίτερη σημασία στη διαμόρφωση των κατάλληλων συνθηκών για τη βιώσιμη αύξηση και ανάπτυξη, για τις άμεσες ξένες επενδύσεις και για την ανάπτυξη ανταγωνιστικών επιχειρήσεων και μιας αποτελεσματικότερης διοίκησης, μέσω, μεταξύ άλλων, της βελτίωσης του επιχειρηματικού περιβάλλοντος, την προσέγγιση με τους κανόνες και τα πρότυπα της ΕΕ, τη διαμόρφωση συνθηκών ασφάλειας και προστασίας, ιδίως στους τομείς των μεταφορών, των επικοινωνιών και της ενέργειας, καθώς και την ενίσχυση των εθνικών και περιφερειακών υποδομών.

18. Τεχνική και κανονιστική σύγκλιση

Σύγκλιση των πολιτικών σε τεχνικά και κανονιστικά θέματα στους τομείς που καλύπτονται από το σχέδιο δράσης, ώστε να διευκολυνθεί η προσέγγιση με τα πρότυπα της ΕΕ και να στηριχθούν τα συγκριτικά πλεονεκτήματα του Πράσινου Ακρωτηρίου με στόχο την ανάπτυξή του.

19. Κοινωνία της γνώσης

Ο πυλώνας αυτός έχει ως στόχο τη δρομολόγηση της χώρας προς την «κοινωνία της γνώσης». Αποδίδει προτεραιότητα στην οικονομική, κοινωνική και πολιτιστική ανάπτυξη, μέσω ιδίως της παιδείας και της έρευνας και της οικειοποίησης/ανάπτυξης της πληροφορικής (τομέα στον οποίο το Πράσινο Ακρωτήριο σημειώνει αξιόλογα επιτεύγματα όσον αφορά την ηλεκτρονική διακυβέρνηση). Τα στοιχεία αυτά είναι ιδιαίτερα σημαντικά λαμβανομένων υπόψη των χαρακτηριστικών της χώρας, η οποία στερείται των κλασικών φυσικών πόρων και υπολογίζει στην αξιοποίηση των ανθρωπίνων πόρων της και σε μη απτά πλεονεκτήματά της όπως η γεωοικονομική της θέση.

20. Καταπολέμηση της φτώχειας και ανάπτυξη

Η συνιστώσα «καταπολέμηση της φτώχειας» θα συμβάλει ιδίως στην υλοποίηση των προγραμμάτων της κυβέρνησης του Πράσινου Ακρωτηρίου στο πλαίσιο του εγγράφου στρατηγικής για την ανάπτυξη και τη μείωση της φτώχειας (DSCRP). Εξάλλου, ο πυλώνας αυτός θα στηρίξει γενικότερα το σχέδιο δράσης της ειδικής εταιρικής σχέσης και την προσέγγιση με την Ευρώπη στην οποία στοχεύει η εταιρική αυτή σχέση.

Οι δραστηριότητες καταπολέμησης της φτώχειας περιλαμβάνουν τη διάσταση της προστασίας του περιβάλλοντος και των φυσικών πόρων, της διατήρησης του θαλασσίου περιβάλλοντος, συμπεριλαμβανομένης και της καταπολέμησης της ρύπανσης των ωκεανών. Μια στενή συνεργασία υπέρ της εθνικής αλιευτικής πολιτικής και ιδίως κατά της παράνομης μη ρυθμιζόμενης και μη δηλούμενης αλιείας, θα συμβάλει στη βιώσιμη διαχείριση και διαφύλαξη των αλιευτικών πόρων προς συμφέρον του τοπικού πληθυσμού που εξαρτάται από την αλιεία.

Ο προσδιορισμός συγκεκριμένων ενεργειών του σχεδίου δράσης μπορεί να πραγματοποιηθεί βάσει μελετών που πρέπει να προσδιοριστούν. Η εφαρμογή τους μπορεί να τύχει τεχνικής συνδρομής προσανατολισμένης προς τη διευκόλυνση της διαδικασίας, Κατά τον προσδιορισμό αυτό των ενεργειών, θα υπάρξει μέριμνα ώστε να ληφθεί υπόψη η διάσταση είδος.

21. ΧΡΗΜΑΤΟΔΟΤΗΣΗ ΤΟΥ ΣΧΕΔΙΟΥ ΔΡΑΣΗΣ

Το ΕΤΑ, συμπεριλαμβανομένου και του μέσου επενδύσεων που διαχειρίζεται η ΕΤΕ θα συμβάλει κατά σημαντικό μέρος στη χρηματοδότηση της ειδικής εταιρικής σχέσης. Εξάλλου, θα χρησιμοποιηθούν και άλλα μέσα για τη στήριξη της ειδικής εταιρικής σχέσης, όπως το ΕΤΠΑ στο πλαίσιο της συνεργασίας με τις ΙΑΠ (Πρόγραμμα διεθνικής συνεργασίας MAC 2007-2013).

Μπορεί να στηριχθούν ειδικές ενέργειες μέσω εξωτερικών δράσεων που χρηματοδοτούνται από τον γενικό προϋπολογισμό της Ευρωπαϊκής Κοινότητας και από τους ίδιους πόρους της ΕΤΕ, βάσει του δημοσιονομικού πλαισίου 2007-2013, με την επιφύλαξη των ειδικών δράσεων και της διαθεσιμότητας των πόρων. Οι χρηματοδοτούμενες από τον γενικό προϋπολογισμό δραστηριότητες περιλαμβάνουν ιδίως προγράμματα που χρηματοδοτούνται μέσω του μέσου συνεργασίας για την ανάπτυξη, όπως τα θεματικά προγράμματα «επένδυση στα πρόσωπα», «μη κρατικοί αναπτυξιακοί φορείς», «μετανάστευση και πολιτική ασύλου», «περιβάλλον και βιώσιμη διαχείριση των φυσικών πόρων» και «ασφάλεια των τροφίμων». Προβλέπονται επίσης δραστηριότητες που χρηματοδοτούνται από άλλα μέσα όπως από το μέσο σταθερότητας, το μέσο για την προώθηση των ανθρωπίνων δικαιωμάτων και της δημοκρατίας ή το μέσο για την επείγουσα ανθρωπιστική βοήθεια.

Οι χρηματοδοτήσεις αυτές θα ενισχύσουν τα ίδια μέσα της κυβέρνησης του Πράσινου Ακρωτηρίου για την εφαρμογή του σχεδίου δράσης. Τα κράτη μέλη της Ευρωπαϊκής Ένωσης θα κληθούν να συμβάλουν στη χρηματοδότηση του σχεδίου δράσης.

22. ΔΙΑΡΚΕΙΑ ΤΟΥ ΣΧΕΔΙΟΥ ΔΡΑΣΗΣ

Η ειδική εταιρική σχέση αποτελεί διαδικασία της οποίας το σχέδιο δράσης αποτελεί το πλαίσιο και το μέσο υλοποίησής της. Το σχέδιο δράσης θα είναι αόριστης διάρκειας και θα αναθεωρείται περιοδικά σύμφωνα με τις λεπτομέρειες που καθορίζει κοινή συμφωνία.

23. ΠΑΡΑΚΟΛΟΥΘΗΣΗ ΤΗΣ ΕΦΑΡΜΟΓΗΣ ΤΗΣ ΕΙΔΙΚΗΣ ΕΤΑΙΡΙΚΗΣ ΣΧΕΣΗΣ

Προβλέπεται μια εφαρμογή του σχεδίου δράσης υπό μορφή συνεδριάσεων σε πολιτικό επίπεδο, που θα διοργανώνονται με συχνότητα που θα καθοριστεί και με ετήσιες συνεδριάσεις σε τεχνικό επίπεδο, είτε στο Πράσινο Ακρωτήριο είτε στην Ένωση.

Η ΕΕ θα εκπροσωπείται από την «Τρόικα».

Σε τοπικό επίπεδο, η διυπουργική ομάδα που συνέστησε η κυβέρνηση του Πράσινου Ακρωτηρίου, υπό την προεδρία του υπουργού εξωτερικών, θα διεξάγει συστηματικά συνεδριάσεις παρακολούθησης της ειδικής εταιρικής σχέσης με την αντιπροσωπεία της ΕΕ και τις διπλωματικές αποστολές των κρατών .